पत्तों के घर दिन-पर-दिन बड़े होते जाते थे। पेड़ों की डालें बढ़ रही थीं। पत्तियां भी उन्हीं डालों पर रहती थीं। पत्ते-पत्तियां अपने-अपने घरों में बैठे एक दूसरे से बातें करते थे। वे कभी इशारों से बातें करते, कभी खुसुर-पुसुर करते। रोज बहुत सारे लोग उस पेड़ के पास से गुजरते। पत्तों की आवाज उनके कानों में पड़ती परंतु उनकी भाषा मनुष्यों की समझ में नहीं आती थी। जब तेज हवा चलती तो पत्तों को झूम-झूमकर बातें करने में और भी आनंद आता।